TAU E LAPILENG LE ESELE
Ba re e ne ere e le tau e lapileng, ya tswa ho ya tsoma. Empa diphoofolo tsa e bona mme tsa baleha. Motsheare wa mantsiboya ya teana le esele e fula.
"Esele, ke lapile. Nthuse ho fumana dijo hobane diphoofolo di a baleha."
"Morena, na nka o thusa jwang? Nna ke ja jwang feela, mme jwang ha bo balehe".
"Tlo ke tla o ruta ho tsoma. O na le lentswe le monate la ho tsoma. Tlo!"
Tsa tsamaya he. Ha di le tselang, tau ya re ho esele, "Esele, na o bona moru ola? O na le diphoofolo tse ngata. Eya ka nqane ho oona. Ha o fihla moo, o phahamise lentswe la hao, o bine haholo. Diphoofolo di tla tshoha, di mathe, di tlo feta mona pela ka. Nna ke tla ipata mona. Etlare ha di feta, ke tswe, ke di bolaye, ke di je. O a utlwisisa?
Esele ya tla e matha, e peraladitse mosela, e ntse e bina haholo. Ha e fihla, ya re: "Morena, na ke bile le thuso ho wena?" Tau ya re: "Thola, sethoto towe. Ntswe la hao le a tshabeha. Ha ke ne ke sa le tsebe, le nna nka be ke balehile. Tsamaya! " Esele ya batho ya tsamaya e swabile.